ועדת הכלכלה, כנסת 17, פרוטוקול מספר 93, 2006-11-06 09:30

משה כחלון: אני פותח את ישיבת ועדת הכלכלה.

משה כחלון: על סדר היום דיון מהיר בנושא הפסקת קו הטיסות של טמיר תעופה לקריית שמונה וטיסות חברת ארקיע וחברת ישראייר לחיפה.

משה כחלון: "לאחרונה הודיעה חברת טמיר תעופה כי בעקבות דרישות של משרד התחבורה היא תפסיק את הפעלת הקו הנדון.

משה כחלון: הפסקה זו תביא לניתוק הצפון מהמרכז, דווקא על רקע הצורך הדחוף בשיקום הצפון.

משה כחלון: חרף המאמצים והתערבות שר התחבורה, לא הושג פתרון לעניין זה.

משה כחלון: לאור האמור, יש לקיים דיון בהול על-מנת להביא למציאת פתרון בוועדת הכלכלה".

משה כחלון: את הדברים האלה כתבה אלינו חברת הכנסת אורית נוקד שמיד נאפשר לה להציג את הדברים בהרחבה.

משה כחלון: אנחנו יודעים שהיו טיסות לחיפה בתדירות הרבה יותר גבוהה מהקיימת היום, אבל התדירות יורדת בהדרגה.

משה כחלון: התקבל הרושם שיש איזו תוכנית התנתקות מהצפון, מודרגת אולי, לא בוטה, ולא בבת-אחת, אבל קיימת תוכנית התנתקות של החברות שלפי הרישיון שלהן הן מחויבות לפעול בחיפה, והן מפעילות תוכנית התנתקות בדרכים יותר מתוחכמות או פחות, מעלות מחירים, יוצרות מצב שללקוח לא יהיה כדאי, ואז הן אומרות שמאחר שאין להן לקוחות, הן מורידות את מספר הטיסות.

משה כחלון: אתמול התבשרנו שמנכ"ל משרד התחבורה, מר גדעון סיטרמן, הורה לפרסם מכרז חדש לקו הטיסות לקריית שמונה, על רקע הבעייתיות שקיימת היום בהפעלת הקו.

משה כחלון: הבעיה, כפי שאנחנו יודעים ולפי הידיעות המופיעות בעיתון "הארץ", היא לא בטיסות אלא היא במנחת.

משה כחלון: אנחנו רואים שאכן קיימת בעיה – אליה לא אכנס עתה, אלא נשמע את הגורמים – שנובעת עקב סירובו של ראש עיריית קריית שמונה, מר חיים ברביבאי, לחתום על הסכמת העירייה למתן רישיון למפעיל כנדרש.

משה כחלון: על כך אשמע מהנוכחים וכרגע לא אכנס לסיבות ולא אצביע על האשמים.

משה כחלון: העובדות הן שכיום אין טיסות לקריית שמונה והטיסות בחיפה מצטמצמות בצורה הדרגתית ואני יכול לומר שזה נעשה בצורה מאוד מוצלחת.

משה כחלון: החליטו להוריד את מספר הטיסות למינימום, ובהחלטה זו הם מצליחים, למרות שברישיון נאמר שלא כך צריך להיות המצב.

משה כחלון: אני מבקש את חברת הכנסת אורית נוקד להציג את הנושא ולאחר מכן נפתח את הדיון.

אורית נוקד: יזמתי את הדיון לאחר שמספר חודשים טיפלתי באופן אישי מול משרד התחבורה בניסיון להסדיר את הנושא.

אורית נוקד: אני מאמינה שבמדינת ישראל לא יכול להיות מצב כאשר ממשלות ישראל לדורותיהן חוזרות ומכריזות השכם והערב שיש לחבק את ההתיישבות בצפון ובדרום, אבל אחר-כך, כאשר הדבר מגיע לידי ביטוי מעשי, אחרי שחברת ארקיע הפסיקה את הטיסות מחוסר כדאיות כלכלית, התקיים מכרז, זכתה במכרז חברת טמיר והתושבים הם בני ערובה.

אורית נוקד: אני מבינה שהחברה מקיימת את כל המוטל עליה לפי תנאי המכרז, אבל התושבים לא יודעים אם תהיינה טיסות אם לאו.

אורית נוקד: הדבר הזה פוגע באוכלוסייה שבחרה לגור בצפון.

אורית נוקד: הדברים נכונים לפני מלחמת לבנון השנייה ובוודאי ובוודאי אחרי, עת כולם רצו לחזק את העורף שסבל במיוחד.

אורית נוקד: אני חושבת שאם רוצים לחזק את הצפון, חייבים לאפשר לאנשים להגיע אליו וזה אמור לא רק לגבי התושבים אלא גם על מי שבא ללמד במכללה, למי שבא לעבוד שם – ומדובר במפעלים עתירי ידע הפועלים במקום – וצריך לעשות הכול על מנת להקל ולקרב את התושבים למרכז ולא לגרום לניתוקם.

אורית נוקד: זו הייתה מטרת הדיון כי חשבתי שאם הדברים לא קורים, וכל פעם יש סיבה אחרת והיא מוצדקת, חייבים לסיים ולהגיע לפתרון.

אורית נוקד: הפתרון הזה של הגשת מכרז נוסף, נראה לי קצת מוזר.

אורית נוקד: אם יש בעיה ספציפית עם מפעיל כזה או אחר, יכול מאוד להיות שצריך לבדוק אולי תוספת מפעיל נוסף או שהמדינה תיקח את האחריות ותשלים כספים נוספים, אם יש צורך בכך, על-מנת לפתור את הבעיה כך שתושבים יוכלו לנסוע ולחזור מתל-אביב לקריית שמונה.

אורית נוקד: חברת טמיר הייתה החברה היחידה שהתמודדה במכרז הנדון, כך שכנראה שכולם מבינים שכסף כאן אין אלא רק ציונות.

ישראל חסון: מאחר שערכת את הבדיקה, תסבירי לי מה השתנה.

אורית נוקד: אני פניתי כל פעם למשרד התחבורה.

משה כחלון: אנחנו נאפשר למנכ"ל החברה לדבר, ואם לחברי הכנסת יהיו שאלות, הם יוכלו לשאול אותו ישירות ואני מניח שהוא ישיב להם.

משה כחלון: מיותר לציין, חברת הכנסת נוקד, שלא רק התושבים צריכים ליהנות באופן ישיר מהטיסות האלה אלא גם האזור כולו, כל אצבע הגליל.

משה כחלון: זו פגיעה קשה בכל אזור אצבע הגליל.

דוד טל: לפי הנתונים שקיבלנו ממרכז המידע ומחברת טמיר, הקו הזה הוא לא רווחי.

דוד טל: אם הוא לא רווחי, אני לא רואה פתרון בהוצאת מכרז חדש.

דוד טל: במצב כזה אני חושב שצריך להפקיע את הסמכות מהגורמים השונים בעירייה, כדי לתת רישיון מפעיל לחברת טמיר.

דוד טל: אני אומר את הדברים בהנחה שהנתונים שקיבלנו הם נכונים ומבוססים ואכן הקו הזה הוא לא כלכלי.

דוד טל: חברת הכנסת נוקד אומרת שיש כאן ציונות לשמה, ולכן אני חושב שצריך לדאוג שיקבלו את האפשרות לשימוש בטרמינל וגם יקבלו את רישיון המפעיל מהרגולטור שבמקרה הזה הוא משרד התחבורה.

משה כחלון: אני רוצה לברך את תלמידות אולפנה בנות אברהם מערד שהגיעו לצפות בדיון.

יעקב כהן: במזכר שקיבלנו אנחנו קוראים שבשנת 2001 היו 120 אלף נוסעים שטסו מהמרכז לצפון.

יעקב כהן: בשנת 2005 המספר ירד לארבעים אלף נוסעים.

יעקב כהן: אולי מישהו יכול להסביר לי מה קרה ואיך ירד בשליש מספר הטיסות.

יעקב כהן: אני בדעה שצריך להיות קשר תעופה בין המרכז לצפון, אבל השאלה שאנחנו צריכים לברר כאן מה סכום החיסכון.

יעקב כהן: יש לי הרגשה שזאת בועה נפוחה.

יעקב כהן: היום יש לנו את כביש 6 ויכול להיות שכל החיסכון הוא דבר של מה בכך, וזו הסיבה שירד מספר הנוסעים.

יעקב כהן: הייתי רוצה לשמוע דווקא מהנוסעים וממציעת הדיון שיאמרו לי מה הסיבה לירידה במספר הנוסעים.

יעקב כהן: אני יודע שכדי לנסוע מהמרכז לצפון, צריך להגיע למטוס לכל הפחות חצי שעה קודם לטיסה, חצי שעה אורכת הטיסה ואז יש עוד חצי שעה שצריך לנסוע מהמנחת, כך שאנחנו מדברים על שעה וחצי, וכל זה בזמן שברכב משך הנסיעה הוא פחות משעתיים.

דוד טל: זה נכון מה שאתה אומר, אבל אתה מגיע עייף ותשוש.

אבשלום וילן: לאור החשיבות שאתה מייחס לכביש 6, ותבורך על כך, האם אתה בעד זה שייסלל הקטע מעכו ועד טבריה, כולל כביש המריבה?

יעקב כהן: לכל יימצא פתרון.

יעקב כהן: ברגע שלא תהיה מריבה, תהיה הרחבה.

אבשלום וילן: אדוני היושב-ראש, טיפלתי בנושאים האלה כבר לפני כמה שנים וזה ריטואל שחוזר על עצמו.

אבשלום וילן: אני לא אוהב את המודעות בעיתונים ולא את ההאשמות האישיות.

אבשלום וילן: אני רואה שיושבים כאן עורכי-דין.

אבשלום וילן: יש החלטת ממשלה שחייב להיות קו תעופה סדיר לצפון, והוא מסובסד על-ידי המדינה.

אבשלום וילן: אני מודה שמבלי להיכנס לפרטים, אני חושב שתפקידה של הממלכה, במקרה הזה מדינת ישראל, להבטיח קו תעופה סדיר לצפון, להבטיח את ההפעלה של נמל חיפה, ולעשות זאת בתנאים ראויים.

אבשלום וילן: צר לי שזה, כמו כל דבר במדינת ישראל, מסתבך.

אבשלום וילן: אני חושב שאנחנו כוועדה צריכים לדאוג לשורה האחרונה ולדאוג שכל הגורמים יגיעו להבנות הדרושות כדי שהקו יפעל.

אבשלום וילן: אני מאוד בעד כביש 6, אבל אני חושב שאי-אפשר לדבר על פריפריה ומרכז מבלי שיהיה קשר סדיר.

אבשלום וילן: אגב, ראיתי כאן את הנתונים על נמל התעופה חיפה, ושוב עלו אצלי סימני שאלה קשים, למה לא מפתחים את המקום כנקודת קשר נוספת מהצפון, כולל לאירופה, כולל לאילת, במחירים של משק שיכול לעמוד בהם.

אבשלום וילן: אני חושב שבכל התשתית התחבורתית אנחנו מאוד מפגרים.

אבשלום וילן: .

אבשלום וילן: אני משווה את המצב למקומות אחרים בעולם ואני אומר שאין שום סיבה שהבירוקרטיות יפילו דברים כל כך אלמנטריים.

משה כחלון: חברות רבות פנו אלינו בבקשה להשתתף בדיון הזה, כמו בנק הפועלים, הכשרת היישוב, מעבדות ים המלח, מכבי שירותי בריאות ונוספים.

משה כחלון: הם רצו להגיע לכאן ולחזק את העמדה לגבי נחיצות הטיסות לצפון.

משה כחלון: ביקשנו מהם לא להגיע, וזאת על-מנת לאפשר לנציגים הרלוונטיים לדבר.

משה כחלון: אמרנו שנסת

משה כחלון: פק בהודעה שלהם – אותה הודעתי עתה – לגבי הנחיצות בטיסות לצפון.

ישראל חסון: בדיון כאן יש יותר מקורטוב של ניחוח עסקי וראינו את המודעות בנושא.

אורית נוקד: הבקשה לדיון הוגשה על ידי לפני שבועיים וחצי.

ישראל חסון: אני אומר את הדבר הזה על-מנת לשמור עליך ועלי ולא על-מנת להתנצח.

ישראל חסון: אני לא רוצה לשבת כאן במסגרת משפט עסקי.

ישראל חסון: המדינה היא הריבון והיא זו שהוציאה את המכרז והיא זו שמחויבת לו.

ישראל חסון: המדינה הוציאה מכרז בפברואר 2006.

ישראל חסון: אני לא זוכר מתי הופסקו הטיסות, אם התקיימו בכלל.

ישראל חסון: אני חושב שהוועדה חייבת לשמוע בראש ובראשונה מה קרה מהיום שבוצע המכרז, מה השתנה בתנאי המכרז, למה הדבר הזה לא עובד, ואחרי כן נדע אם יש לנו פה מעמד לשמוע אנשים אחרים.

ישראל חסון: משרד התחבורה צריך להציג בפניי את הדברים האלה.

ישראל חסון: מה שיאמר לי נציג של חברה כזו או אחרת, זה מאוד מעניין אותי, אבל אני חושב שהסדר הנכון הוא לשמוע את נציג המדינה שייתן לנו את העובדות.

משה כחלון: אנחנו נכנסים לסדר הנכון.

משה כחלון: אחרי מר טמיר שיפרוס בפנינו את התמונה, נשמע את נציג העירייה ואת המפעיל.

משה כחלון: לאחר מכן נשמע את נציג משרד התחבורה.

אודי טמיר: אני רוצה לומר שחברת טמיר רוצה לקיים טיסות לצפון ובהחלט רואה את זה יותר בהיבט הציוני מאשר בהיבט הכלכלי.

אודי טמיר: לראיה, החברה מבצעת היום טיסות לראש פינה תוך שהיא מפסידה כסף מדי יום.

אודי טמיר: החברה מביאה כסף מהבית על-מנת לממן את הטיסות האלה.

אודי טמיר: כרגע יש שני כשלים שמפריעים בטיסות לקריית שמונה ואת שניהם ניתן לייחס לעיריית קריית שמונה ושניהם ברי פתרון.

אודי טמיר: הכשל הראשון הוא שמבנה הטרמינל – כך הוצג לנו בהתחייבות כתובה על-ידי עיריית קריית שמונה – יעמוד לרשותנו ללא כל תמורה.

אודי טמיר: עד היום אנחנו כבר מספר חודשים אחרי הודעת הזכייה במכרז, אבל המבנה לא הועמד לרשותנו, הוא לא כשיר, וכתוצאה ישירה מכך אנחנו לא יכולים להתקין את הציוד הטכנולוגי שהחברה קנתה כחלק מהוראות המכרז ומדובר בציוד ביטחוני שעולה עשרות אלפי דולרים והשב"כ, בהיעדר התקנת הציוד הזה, אוסר על הפעלת הטיסות.

אודי טמיר: לפי הנחיית השב"כ אנחנו רכשנו מכונת שיקוף ועוד כל מיני אמצעים שלא אפרט כרגע.

אודי טמיר: על-פי הנחיית השב"כ הכשרנו כוח אדם.

אודי טמיר: דרך אגב, הכריחו אותנו לרכוש את הציוד הזה עוד טרום הגשת ההצעות למכרז כי לא האמינו שיש חברה פרטית שתשקיע כל כך הרבה כסף בקניית ציוד ביטחוני.

קריאה: למה אתם לא מרכיבים את הציוד הזה?

אודי טמיר: לא נתנו לנו להרכיב אותו.

קריאה: מה עם הטיסות לראש פינה?

אודי טמיר: אנחנו טסים לראש פינה.

אודי טמיר: יש מבנה טרמינל שהמדינה בנתה במיטב כספה בעלות של מיליוני שקלים, והמספרים נעים בין עשרה ל-24 מיליוני שקולים.

אודי טמיר: המבנה עומד ריק כבר שנים, הובטח בכתובים על-ידי ראש העיר שהחברה הזוכה במכרז תקבל את המבנה לשימוש ללא תמורה, אבל עד היום זה לא קרה.

אודי טמיר: ניסינו להידבר, ניסינו להגיע להבנות עם העירייה, אבל שום דבר לא צלח.

אודי טמיר: שום רעיון לא צלח.

אודי טמיר: באיזשהו שלב אמרנו לעירייה שאנחנו מבינים את המצוקה שלה, אנחנו מבינים שהיא לא מסוגלת לממן את מבנה הטרמינל ולכן אנחנו נממן אותו.

אודי טמיר: יכול להיות שגם אמרנו שאם אחר-כך יהיה משרד ממשלתי כזה או אחר שיתמוך, אנחנו מצפים לכך.

משה כחלון: זאת אומרת שכרגע הבעיה המרכזית היא שהעירייה לא עומדת בהתחייבות לתת לכם את המבנה.

אודי טמיר: זו בעיה אחת.

אודי טמיר: ברגע שנוכל לקבל את הטרמינל לשימושנו, נוכל להתקין את הציוד הביטחוני, נוכל להשתמש בטרמינל ואז הבעיה הזו תיפתר.

אודי טמיר: נכון להיום, בגלל שהמתקנים לא מותקנים, השב"כ אוסר על קיום הטיסות.

אודי טמיר: הסיבה השנייה היא שעיריית קריית שמונה כופה עלינו להשתמש בשירותי ההנחתה של אדם פרטי שנמצא במנחת, כך שאנחנו בידיו, תלויים במחירים שלו, ברצונות שלו, בגחמות היומיות שלו.

אודי טמיר: זה דבר בלתי נסבל ברעיון הכללי שלו ובוודאי בלתי נסבל כלכלית.

משה כחלון: כשניגשתם למכרז, לא ידעתם על קיומו?

אודי טמיר: כשניגשנו למכרז ידענו שיש מפעיל במנחת קריית שמונה, המנחית שידר דברים מסוימים ואחרי המכרז שידר דברים אחרים.

משה כחלון: מה זאת אומרת שידר?

משה כחלון: אתם עובדים בתשדורות?

משה כחלון: אתם אנשי עסקים.

אודי טמיר: לא הצלחנו להגיע לידי שום הבנה עם המנחית.

אודי טמיר: יחד עם זאת, עיריית קריית שמונה, בטרם המכרז, הציגה בפנינו ניירת מטעם העירייה שניתן לקבל רישיון מפעיל נוסף במנחת, אפילו עודדה את זה ואמרה שתעשה רבות – ואני מתבטא כאן בעדינות – על מנת שאנחנו נקבל אחיזה חזקה יותר במקום, ונתנה לנו את כל הלגיטימציה להבין שעיריית קריית שמונה תעזור לנו לקבל רישיון מנחית.

משה כחלון: הטיעון שלך מאוד ברור.

משה כחלון: אנחנו מדברים על בעיה לגבי המבנה, שלדבריך העירייה התחייבה בהסכמים למסור אותו, והדבר השני, על רישיון מפעיל כאשר אתה רוצה לקבל את הרישיון מהעירייה.

אודי טמיר: העלויות שהמנחית מבקש הן עלויות בלתי סבירות.

משה כחלון: בלתי סבירות ביחס למקומות אחרים?

אודי טמיר: ביחס לשום פרופורציה.

משה כחלון: אני מבקש מנציג עיריית קריית שמונה לתת את התשובות.

ניסים מלכה: אני חושב שנמצאים כאן אנשי מקצוע והם יאמרו את הדברים שצריך לומר.

ניסים מלכה: אני כתושב ותיק של קריית שמונה יכול לומר שאם מדברים על ציונות, צריך לתת את הציון למפעילים שהם מטיילי קריית שמונה כחברה ולא כאדם פרטי.

ניסים מלכה: מטיילי קריית שמונה עם החברה המפעילה והיא זו שהפעילה ומפעילה את המנחת הזה משנת 1989 ועד היום הזה.

ניסים מלכה: אני חושב שהיו תקופות שלא היו רק שתי טיסות ביום אלא היו תקופות אז כל שעתיים נכנסה ויצאה טיסה מקריית שמונה.

משה כחלון: עלו כאן שתי נקודות.

משה כחלון: נקודה ראשונה היא התחייבות העירייה לתת את הטרמינל לחברת טמיר, והנקודה השנייה, רישיון הפעלה של חברת טמיר.

ניסים מלכה: לגבי הטרמינל אני רוצה להתייחס למכתב שכתב ראש העיר ב-16 במאי 2006 למר אודי טמיר שביקש רישיון למפעיל נוסף.

ניסים מלכה: במכתב ראש העיר נאמר: "בתשובה למכתבך שבנדון הריני להבהיר כי עיריית קריית שמונה לא תמליץ על קבלת רישיון מפעיל נוסף למנחת קריית שמונה.

ניסים מלכה: שום גורם נוסף פרט למפעיל הקיים הפועל במנחת שנים רבות לשביעות רצוננו".

ניסים מלכה: אני חושב שזאת תשובה לדבריו של מר טמיר שטוען שעיריית קריית שמונה הבטיחה לו, אבל לא הייתה הבטחה כזאת.

ניסים מלכה: בנוסף לכך, בשבוע שעבר התקיימה ישיבת מועצה והתקבלה החלטה של כל חברי המועצה לא לתת רישיון למפעיל נוסף.

ניסים מלכה: אנחנו העברנו את הנושא להחלטת מינהל התעופה כדי שהוא יחליט.

ניסים מלכה: אנחנו חושבים שיש סכנה וגם ניגוד אינטרסים, כי לא יכול להיות שאדם שהוא טס, הוא זה שיפעיל את המנחת.

ניסים מלכה: בנוגע למבנה.

ניסים מלכה: רק השנה קיבלנו את האישור להיכנס ולהפעיל את המבנה.

ניסים מלכה: אפשרנו לטמיר להכניס את כל מכשירי השיקוף שהוא רוצה, אבל הוא רוצה שהמבנה יהיה שלו ורק לאחר מכן הוא יכניס את מכונת השיקוף.

משה כחלון: הבעיה היא להעביר את המבנה על שמו בטאבו?

ניסים מלכה: לא.

ניסים מלכה: הוא יהיה המפעיל של הטרמינל, של המבנה, והוא יהיה בעל הבית.

ניסים מלכה: עיריית קריית שמונה הציבה אדם בשכר ועל חשבונה, והוא יושב שם ומנהל את הטרמינל, וקראה לטמיר להיכנס ולהתחיל לעבוד, אבל הוא לא רוצה.

אבנר ירקוני: אני הייתי ראש המינהל בשנים 1998-2001 ובעצם מינהל התעופה ביחד עם עיריית קריית שמונה הקים את המנחת, שיפץ אותו במתכונתו הנוכחית, והביא להפעלה ביחד עם עיריית קריית שמונה, עד שהגענו למספרים היפים ב-2001 של 120 אלף נוסעים בשנה, וצריך לזכור את ההיסטוריה הזאת.

אבנר ירקוני: מי שהפעיל כל השנים את המנחת היא מטיילי קריית שמונה, או ויקטור שהוא המנהל, וזה לא אדם פרטי שהוא חובבן, כפי שמישהו כאן אמר.

אבנר ירקוני: זה מפעיל עם רישיון משרד התחבורה, אדם שעובר את כל הביקורות של משרד התחבורה, משלם אגרות, כיבוי אש וכולי.

משה כחלון: אנחנו לא מטילים ספק בכישוריו.

משה כחלון: אני מבקש להתמקד.

אבנר ירקוני: הנושא לחלוטין לא מורכב.

ישראל חסון: אדם זכה במכרז, חתם במכרז על זה שהוא צריך להגיע להסדר.

ישראל חסון: אתה לא יכול לזכות במכרז ולבוא אחר כך ולומר שהסכום לא מתאים לך.

ישראל חסון: אסור לנו להיכנס לזה.

משה כחלון: מותר לנו.

משה כחלון: אני יושב-ראש הוועדה, יש לי אחריות ואני צריך לדאוג לציבור.

משה כחלון: אם אני צריך לשאול שאלות, אני אשאל.

ישראל חסון: אני מצטער, אני לא יכול להיכנס לדיון בין שתי חברות מסחריות.

משה כחלון: אנחנו יום יום דנים בזה.

משה כחלון: חבר הכנסת חסון, הערתך נרשמה בפרוטוקול.

ישראל חסון: שאלה עניינית.

ישראל חסון: האם המחיר לפני המחיר ואחרי המכרז עלה?

משה כחלון: מר ירקוני, תמשיך בקו.

משה כחלון: אם זה עסקי או לא, אנחנו צריכים שיהיו טיסות לקריית שמונה.

משה כחלון: אם לא יהיו טיסות לקריית שמונה, נדע שעשינו הכול על-מנת שיהיו טיסות לשם ועשינו זאת ללא פחד.

משה כחלון: חבל ארץ ענק שכזה מנותק מקשרי תעופה, ואנחנו כאן מתקשקשים.

ישראל חסון: אני לא מסכים אתך עם ההגדרה של מתקשקשים.

ישראל חסון: מדינת ישראל הוציאה מכרז.

משה כחלון: חבר הכנסת חסון, אני מודה לך על ההערה.

משה כחלון: אנחנו ממשיכים.

אבנר ירקוני: יושב כאן מנהל רשות התעופה והוא מיד יסביר שלא יכולים להיות שני מפעילים במנחת אחד אלא יכול להיות רק מפעיל אחד.

אבנר ירקוני: לכן המשמעות היא מאוד פשוטה: לקחת את מי שמפעיל את המנחת מ-1998 ולתת לטמיר,

אבנר ירקוני: שזכתה במכרז להפעלה, להפעיל את השדה.

דוד טל: או למישהו אחר.

אבנר ירקוני: או למישהו אחר.

אבנר ירקוני: בשביל זה צריך סיבה טובה שמנהל רשות התעופה יחליט.

אבנר ירקוני: לזרוק את הכדור לעיריית קריית שמונה, זה מיותר לחלוטין כי היא לא יכולה להחליט שיהיו שני מפעילים.

אבנר ירקוני: לגבי המחירים.

אבנר ירקוני: כשהלך טמיר למכרז קרה דבר פשוט.

אבנר ירקוני: הוא שלח מסמך שנמצא בידיי עם מחירים אותם הוא מציע למפעיל המנחת.

אבנר ירקוני: מפעיל המנחת ענה לו בכתב יד ואני מצטט: "ידידי אודי, מאשר קבלת פירוט הצעתך להפעלת המנחת.

אבנר ירקוני: מאחר ואני מעוניין בהצלחתך, אעשה הכול להוזיל את העלויות.

אבנר ירקוני: בעניין הוצאות ביטחון, אני מטפל מול דני שנער שהבטיח לעזור".

אבנר ירקוני: מאז ועד היום, למעט סכומים שוליים בנושא ביטחון, לא שילם אודי טמיר או טמיר תעופה למפעיל המנחת ולו אגורה שחוקה אחת.

אבנר ירקוני: מדובר בחוב של כמיליון שקלים.

אבנר ירקוני: עכשיו הוא מבקש גם את המנחת.

אבנר ירקוני: אם אני עושה אנלוגיה כדי שכולם יבינו, תבוא אל-על לרשות שדות התעופה, אחרי שרשות שדות התעופה תוציא לה חוב על אגרת נחיתה של ג'מבו במיליארד דולר, ותגיד שהיא לא יכולה להמשיך ככה כי היא מפסידה כסף, ולכן או שהיא מפעילה את נתב"ג או שהיא לא טסה יותר.

אבנר ירקוני: זה מה שקרה כאן.

אבנר ירקוני: כל מי שמחפש משהו מעבר לזה, מסבך את העניינים.

אבנר ירקוני: זה לא עסקים, אלא זה אלף-בית בהיגיון בריא.

אבנר ירקוני: אני הייתי מציע למנהל הרשות שתבוא מדינת ישראל ותאמר שמי שעומד בקריטריונים אלה ואלה וטס לקריית שמונה, דהיינו, עושה את זה פעם ביום, פעם בשבוע, בשעה קבועה, יזכה לסובסידיות.

אבנר ירקוני: אין צורך בכל ההליך המיותר והמסורבל הזה של הוצאת מכרז שהוא יקר ומיותר.

אבנר ירקוני: החוק לא מחייב את זה ומבחינה כלכלית ואל מול פני הצפון, הוא מיותר לחלוטין.

אבנר ירקוני: אז תוכל טמיר תעופה לטוס אם היא רוצה, יוכלו עוד שלושה לטוס.

אבנר ירקוני: אם יעמדו בקריטריונים, הם יקבלו את הסובסידיה ובזה נגמר העניין.

אבנר ירקוני: מחפשים כאן את הגרוש מתחת לפנס וחבל.

דוד טל: מה עם מכרז נוסף, ומה ישתנה אם טמיר שוב תזכה במכרז?

אודי זוהר: מילה אחת לגבי ההיסטוריה.

אודי זוהר: צריך לזכור שבמשך כמה שנים טובות לא טסו לקריית שמונה.

אודי זוהר: כשארקיע הודיעה שהיא מפסיקה לטוס לראש פינה, היוזמה הייתה לצאת למכרז כדי להגדיר שטסים גם לראש פינה וגם לקריית שמונה, וכך למעשה להחיות את הקו שפעל עד שנת 2001.

אודי זוהר: שר התחבורה דאז ומנכ"ל משרד התחבורה דאז ראו בזה חשיבות גדולה מאוד.

אודי זוהר: למען הגילוי הנאות, אני לא גר באצבע הגליל אבל אני תושב הצפון, ומיותר לומר שאני חושב שזה קו מאוד חשוב.

אודי זוהר: חשוב לומר שחברת טמיר, ביוזמה שלה, הפעילה – גם בתקופה שארקיע עוד טסה לראש פינה – טיסות לקריית שמונה, בעיקר טיסות של מרצים למכללה הצפונית, וקרוב לוודאי אנשים נוספים.

אודי זוהר: בתנאי המכרז הקודם הנתונים היו ברורים לכולם.

אודי זוהר: המכרז הגדיר שאנחנו רוצים טיסות בין שדה דב לראש פינה, שאנחנו רוצים טיסות בין שדה דב לקריית שמונה, ידעו האנשים שניגשו למפעיל מי מפעיל את שדה דב, מי מפעיל את קריית שמונה, מי מפעיל את ראש פינה, ידעו שיש סוגיות ביטחון וידעו שיש הגדרות בטיחות בתעופה שצריך לעמוד בהן.

אודי זוהר: כל זה מופיע בתנאי המכרז.

אודי זוהר: מי שלא ענה למכרז, ענה משיקוליו.

אודי זוהר: אגב, מרבית האנשים שקנו את המכרז ובסוף לא ניגשו, לא ניגשו בגלל כל מיני הסתייגויות בנושא ביטחון ובנושאים שהם העריכו שזה לא יהיה להם כלכלי.

אודי זוהר: הקריטריון הביטחוני הוגדר על-ידי מי שסמכותו להגדיר אותו, וכך למעשה המכרז יצא.

אודי זוהר: מי שזכה במכרז הודיע שהוא יודע לעמוד בכל תנאי המכרז המוגדרים.

אודי זוהר: אגב, הוא התחיל לעבוד באישור שלנו עם מטוסים לא מתאימים כי היה לנו חשוב שהקו יתחיל לפעול.

אודי זוהר: מהמידע אצלנו חברת טמיר ידעה שבקריית שמונה יש מפעיל שאתו היא הגיעה להבנות, והיא ציינה שהיא יודעת מה היא צריכה לתת.

אודי זוהר: לגבי מפעיל מנחת.

אודי זוהר: כדי שאדם יקבל רישיון להיות מפעיל מנחת ספציפי, צריכים להתקיים שני מרכיבים: א.

אודי זוהר: בעל הנכס אומר שהוא מסכים שאותו אחד יפעיל את המנחת.

אודי זוהר: במקרה הזה, בעל הנכס זאת עיריית קריית שמונה.

אודי זוהר: ב.

אודי זוהר: רישיון שמקבלים מאתנו על-בסיס עמידה בתקנות המנחתים, איזה סטנדרט צריך לשמור, מה צריך להיות, ויש סדרה שלמה של דברים ופעולות שאותו אחד מוכיח להנחת דעתנו שהוא עומד במה שצריך, ואז הוא מקבל מאתנו את הרישיון להיות מפעיל המנחת.

דוד טל: יש רישיון כזה.

אודי זוהר: בוודאי.

אודי זוהר: יש רישיון כזה.

אודי זוהר: במסגרת התפקידים שלנו אנחנו בודקים, מבקרים ועורכים פיקוח במנחתים וזאת כדי לראות שהמפעילים עומדים בקריטריונים.

אודי זוהר: אני רוצה לומר שיותר ממפעיל אחד, זה לא בטוח.

אודי זוהר: אגב, יש מקרה אחד, מנחת מגידו, בו פועל יותר ממפעיל אחד, שם למעשה יש שלושה מפעילים, אבל שם זה גורם להגברת הבטיחות ולא פוגם בה.

אודי זוהר: כשיש מפעיל אחד, ברור לך מי צריך לדאוג מקצה לקצה, ולא נוצר מצב שכאשר אתה מגיע ושואל שאלה בקשר לאיזו פעולה שהייתה צריכה להתבצע, אומרים לך שזה משהו שהמפעיל השני היה צריך לעשות.

אודי זוהר: לכן בצורה הכי ברורה אני נגד שני מפעילים בכל מנחת, בוודאי ובוודאי במנחת קריית שמונה שלכאורה יש פה שני אנשים שמתנצחים.

אודי זוהר: ההצעה למרי בשוק חופשי בטיסות לצפון, היא הצעה שצריך לבדוק אותה עניינית.

אודי זוהר: אני אישית חושב שמי שייפגע אלה הם תושבי הצפון.

אודי זוהר: כשאנחנו ראינו שיש פה אי-הסכמה בין מי שזכה בקו לבין מי שמפעיל את המנחת – מבלי להיכנס לקונפליקטים העסקיים, כי אני לא רוצה להיות המגשר והמפשר העסקי בין שני גופים עסקיים – ניסינו להביא את האנשים לכך שהם ישבו כמו שני אנשי עסקים ויגיעו להבנה.

אודי זוהר: נכון לרגע זה, זה לא קרה.

אודי זוהר: אמרנו שאם זה המצב, יש פה שבר, ומה שעושים בשבר, טורפים את הקלפים ויוצאים למכרז חדש.

אודי זוהר: יכול מאוד להיות שאם נראה שאף אחד לא ניגש למכרז, אולי נצטרך לשנות את תנאיו.

אודי זוהר: יכול להיות שצריך יהיה להגדיל את הסובסידיה, אבל אני לא יודע.

אודי זוהר: אין ספק שכרגע, להשאיר את המצב כמות שהוא, זה לא מביא פתרון, והכלי היחיד שיש לנו זה ללכת למכרז חדש.

משה כחלון: ברגע שאתם יוצאים במכרז חדש, ו"הבעיה" – למרות שאני לא יודע אם זו בעיה או לא – תישאר בעינה.

אודי טמיר: יש לי מכתב מגדעון סיטון, סמנכ"ל משרד התחבורה, בו יש הסכמה שבמכרז החדש מפעיל הטיסות, הוא יהיה מפעיל המנחת.

קריאה: הסכמה עם מי?

אודי טמיר: הסכמה עם עיריית קריית שמונה.

אודי זוהר: אני לא רוצה להיכנס כרגע לפרטי המכרז, אבל אנחנו רוצים לעשות לינק – וכך להימנע מהבעיה הזאת - בין הטיסות לבין ההפעלה של המנחת והלינק יכול להיות בהרבה מאוד וריאנטים.

דוד טל: אז יש סיכוי שיהיה יותר ממועמד למכרז הזה.

אודי זוהר: נכון מאוד.

אבנר ירקוני: אז תיווצר בעיה אחרת של מונופול.

אודי זוהר: בעיית המונופול קיימת היום.

משה כחלון: טמיר היה המועמד היחיד שניגש למכרז.

אבנר ירקוני: יהיו מכשלות משפטיות מאוד קשות בעניין הזה.

משה כחלון: המכתב ממשרד התחבורה מדבר על הפעלה בלעדית של המנחת בקריית שמונה.

משה כחלון: הוא אומר שאותה חברה שגם תפעיל את הטיסות, גם תפעיל את המנחת.

אודי זוהר: מה שכתוב, זה מה שסוכם אבל זה לא סותר את מה שאני אומר.

אודי זוהר: יכול מפעיל לבוא ולומר שהוא יפעיל בעצמו, ויכול מפעיל שייגש למכרז לומר שהוא מפעיל באמצעות בן-אדם שכבר קיים.

דוד טל: שיעמוד בתנאים התעופתיים.

אודי זוהר: בווודאי.

אודי זוהר: אם הוא לא יעמוד בסטנדרטים התעופתיים, הוא יכול לזכות באיזה מכרז שהוא רוצה, אבל הוא לא יקבל ממני רישיון.

יורם מרציאנו: אני מציע שאנשי משרד התחבורה יחזרו למשרד, יכינו שיעורי בית ויחזרו לכאן.

יורם מרציאנו: אני יושב כאן כמה דקות ואני מבולבל.

אודי זוהר: אני נותן רישיון מפעיל אבל אני לא נותן זיכיון.

אודי זוהר: יש הבדל בין רישיון לזיכיון ואלה הם שני דברים שונים לחלוטין.

אודי זוהר: את הזיכיון לכאורה נותן בעל המנחת.

משה כחלון: צר לי, אנחנו עובדים כל כך יפה עם משרד התחבורה, בצורה טובה ויעילה מאוד.

משה כחלון: אני רוצה להניח שנשמט מהמנכ"ל שהוא היה צריך להעביר אלי את המכתב הזה.

משה כחלון: המכתב הזה נכתב ב-5 בנובמבר, הוא ממש בעיצומו של הדיון, ואני חושב שהייתי צריך לקבל את המכתב הזה לפני הישיבה היום.

משה כחלון: הייתי מבקש מנציג ארקיע להתייחס לנושא של חיפה.

משה כחלון: כפי שאמרתי בראשית הדיון, יש תהליך התנתקות מהצפון ואנחנו רואים שמספר הטיסות קטן מאוד.

אהוד שבתאי: אנחנו מתאימים את הקיבולת, את ההיצע של הטיסות שלנו, לביקושים.

אהוד שבתאי: בסך הכול גם היום אנחנו מפעילים למעלה משבעים אחוזים מהתנועה מחיפה לאילת.

אהוד שבתאי: בשנים 2004 ו-2005 קיימנו 11 טיסות שבועיות בנתיב הזה לכל כיוון, כאשר אחוזי התפוסה, לצערי, היו נמוכים והיו בסביבות חמישים עד שישים אחוזים.

אהוד שבתאי: בדקנו באיזה טיסות יש אחוזי תפוסה נמוכים יחסית ואכן בשנת 2006, החל ממאי, הפחתנו את מספר התדירויות.

אהוד שבתאי: יש לציין שלמשל באותן טיסות שבוטלו, היינו מוציאים מטוס שלם ובתוכו 12 נוסעים.

אהוד שבתאי: היום אנחנו מפעילים מחיפה לאילת כשש טיסות שבועיות.

דוד טל: אתם מפסידים כסף בקו הזה?

אהוד שבתאי: אצלנו זה קו מאוד בעייתי.

משה כחלון: אם כן, למה אתם לא מוותרים עליו?

משה כחלון: ותרו עליו ותנו אותו לחברה אחרת.

משה כחלון: תאמרו למשרד התחבורה, או למי שנתן לכם את הזיכיון, שאתם מפסידים ולכן אתם מוותרים על הקו.

אהוד שבתאי: אנחנו מנסים למקסם את מה שאנחנו יכולים להוציא מהקו.

אהוד שבתאי: אנחנו לא פועלים לבד בקו.

אהוד שבתאי: גם ישראייר פועלים בקו הזה, ואם ישראייר יכולים להגביל את תדירויות הטיסה שלהם, בבקשה.

אהוד שבתאי: אנחנו עושים את כל מה שביכולתנו כדי להמשיך לשרת את תושבי הצפון.

ישראל חסון: למה לא תיקחו את הפעלת שדה התעופה בחיפה?

קריאה: גם את אילת.

קריאה: למה רק את חיפה?

ישראל חסון: זה סוג של פתרון.

ישראל חסון: אני מבין שבראש פינה משלמים בערך פי חמש ממה שמשלמים בקריית שמונה.

ישראל חסון: ברשות שדות התעופה משלמים לראש פינה פי חמש ממה שמשלמים לקריית שמונה.

ישראל חסון: אני מעריך שלשדה התעופה בחיפה משלמים סדר גודל דומה.

ישראל חסון: למה לא תבואו עם הצעה לקבל את ההפעלה של שדה התעופה וכך תפטרו את הבעיה?

ישראל חסון: זה לפי אותו סגנון של קריית שמונה.

אהוד שבתאי: אנחנו לא מפעילים שדות תעופה אלא מפעילים טיסות.

אהוד שבתאי: אני רוצה להתייחס לעובדה שבקשות של קבוצות מהצפון לדרום נענות ואנחנו מתייחסים אליהן.

אהוד שבתאי: אני רוצה גם להתייחס למכתבים שכתב אלינו ראש עיריית חיפה ששאל מדוע צמצמנו את מספר הטיסות.

אהוד שבתאי: כאן אני רוצה לצטט ממכתב שכתבנו אליו ובו אמרנו: "ארקיע שבה ומזמינה את נציגך, כאמור במכתבנו מיום 5 ביולי 2006, לעמוד בקשר עם ארקיע על-מנת לבחון כיצד ניתן להגדיל את כמות התנועה מחיפה לאילת ומאילת לחיפה, ומדגישה כי במידה ויהיה תקציב פרסום, נשמח לפעול יחד לעידוד התיירות בחיפה ובאילת".

אהוד שבתאי: אנחנו עדיין מחכים לתשובה למכתב הזה שעדיין לא התקבלה ועדיין לא קיבלנו תשובה למכתב הקודם.

אהוד שבתאי: אנחנו מוכנים לפעול יחד עם עיריית חיפה כדי למצוא דרכים ושיטות להגדיל את מספר הנוסעים.

אהוד שבתאי: דיברת על המחירים ואמרת שחברות התעופה מעלות את המחירים וכך הן גורמות לביקוש פחות.

אהוד שבתאי: אני רוצה להפנות את תשומת לבך לכך שמחירי הטיסות בקווים פנים ארציים מפוקחים ונקבעים בצו כאשר יש מחירי מקסימום.

אהוד שבתאי: אני רוצה לציין שאנחנו מתקשים מאוד לגבות את מחיר המקסימום.

יורם מרציאנו: מה מחיר המקסימום?

אהוד שבתאי: 422 שקלים.

יורם מרציאנו: אתם גובים מאה דולר.

אהוד שבתאי: לצורך ההשוואה אני רוצה לציין שמחיר המקסימום של טיסה מתל-אביב לאילת – ויש מרחק בין שתי הערים – הוא 378 שקלים.

אהוד שבתאי: לטעמי זה לא שלל כזה גדול כפי שאתה מצייר.

אהוד שבתאי: אני רוצה לציין שברישיון המפעיל של ארקיע, שגם לשם הפנית, אדוני היושב-ראש, אמרת שארקיע מחויבת לפעול.

אהוד שבתאי: ארקיע, כמו כל חברת תעופה אחרת, לא מחויבת לפעול ולטוס למקומות אליהם היא קיבלה רישיון אלא יש לה זכות לטוס לשם ואנחנו בהחלט עושים את המקסימום כדי להטיס כמה שיותר ולפעול עבור תושבי הצפון.

גדעון ארנון: מזה שבע שנים חברת ישראייר מקיימת לוח טיסות קבוע.

משה כחלון: והמספר לא קטן?

גדעון ארנון: המספר לא קטן.

משה כחלון: אם כך, אתם בסדר.

משה כחלון: אם אותן טיסות נמשכו ולא הורדו בהדרגתיות, זה בסדר.

יוסי חותם: אני יליד קריית שמונה.

יוסי חותם: בסוף לימודיי בתיכון עזבתי את קריית שמונה, הסתובבתי קצת בעולם וחזרתי.

יוסי חותם: עד לפני ארבע שנים גרתי ברמת פולג ואז העתקתי את מגוריי לצפון.

יוסי חותם: אני עדיין עובד בתל-אביב, כך שכל יום אני צריך להגיע לשם.

יוסי חותם: התחלתי לטוס עם ארקיע, ואחר-כך עברתי לטוס עם חברת טמיר.

יוסי חותם: יש דבר אחד שאנחנו הנוסעים כל הזמן אומרים והוא להוריד את המחיר ואז תראו כמה המטוסים מלאים.

יוסי חותם: המספרים היפים שהציגו לגבי שנת 2000, כולם שוכחים שהם היו מאחר שמחיר הטיסה היה כמעט כמו מחיר הנסיעה באוטובוס.

קריאה: 99 שקלים.

יוסי חותם: אפילו פחות.

יוסי חותם: לפני ארבע שנים במסגרת חופשי-חודשי שילמתי בארקיע 3,000 שקלים בחודש.

יוסי חותם: אחר-כך ארקיע ביטלה את החופשי-חודשי.

יוסי חותם: לפורום הטסים הקבועים היו פגישות עם איזי בורוביץ והוא אמר שהכול הוא מוכן לעשות, חוץ מלהוריד את המחיר.

יוסי חותם: אנחנו שומעים בתקשורת על סובסידיות שהם מקבלים ממקורות שונים, אבל הסובסידיות האלה אף פעם לא מתגלגלות אל הנוסעים.

יוסי חותם: קחו את התקציב הזה עליו אתם מדברים, את הסובסידיה, ותגלגלו אותה לתושבים.

יוסי חותם: קחו שלוש טיסות ביום, תמלאו אותן ותראו לאיזה מספרים מגיעים.

יוסי חותם: תגלגלו את הסובסידיה על הנוסעים מקריית שמונה, ואז תראו שהמטוסים יהיו מלאים.

יוסי חותם: אני במקרה עצמאי, אבל יש אתנו כמה נוסעים קבועים שהם שלא עצמאים, הם קמים בבוקר ומסתבר להם שאין טיסה.

יוסי חותם: זה עורק חיים ואי-אפשר שלא יהיה קו תעופה קבוע.

יוסי חותם: תארגנו שהקו יהיה כלכלי, ותראו כמה אנשים יגיעו לצפון.

יעקב כהן: הרווח בטיסה הוא גדול?

יוסי חותם: עצום.

יוסי חותם: אנשי העסקים לא יכולים לנסוע כל יום, זה לא בטוח, זה מעייף, זה קשה, זה שעות רבות על הכביש.

יוסי חותם: חייבים שיהיה קו תעופה לצפון.

יוסי חותם: תראו את המרצים שמגיעים ללמד והם נוסעים שלוש שעות במכונית כדי להרצות שעתיים.

גיא קרסני: כנציג המשרד שאמון על פיתוח הגליל אני רוצה להצטרף לדוברים ולומר שהקו הזה הוא נחוץ מאוד, הוא חשוב מאוד, הוא חשוב להתפתחות המקום.

משה כחלון: אל תגיד לנו כמה הוא חשוב ונחוץ אלא תגיד לנו מה אתם עושים.

גיא קרסני: אנחנו פועלים מול משרד התחבורה.

משה כחלון: איש העסקים דיבר כאן על סבסוד.

גיא קרסני: אנחנו פועלים מול משרד התחבורה כדי לנסות לפתור את הדברים האלה וגם להגדיל את הסבסוד במידת הצורך.

גיא קרסני: אני רוצה לברר במשרד התחבורה כמה זמן ייקח פרסום המכרז החדש.

משה כחלון: אנחנו מקווים לא להגיע למכרז הזה אלא לפתור את הבעיה קודם לכן.

ליאור שטרסברג: מדינת ישראל, באמצעות משרד התיירות ובאמצעות משרדים אחרים, משקיעה מאות מיליוני שקלים בשיווק התיירות, גם בעולם וגם בארץ, בפיתוח תשתיות תיירותיות, וזה נכון עכשיו ונכון בעת הזו אחרי המלחמה.

ליאור שטרסברג: מה שקורה עכשיו מהווה פגיעה קטלנית בכל מהלך של עידוד תיירות, גם תיירות פנים וגם תיירות חוץ.

דוד טל: חברות התעופה צריכות להוריד את המחירים.

יעקב כהן: אני הייתי מציע שהחברות יורידו את המחירים ובמקביל יגדילו את הסובסידיה.

יעקב כהן: אם החברות יורידו את המחירים ובמקביל תוגדל הסובסידיה, הטיסות יהיו מלאות, זה יהיה כדאי גם לחברות עצמן, ועל-ידי זה נגיע לטיסות סדירות.

אודי טמיר: אנחנו הצענו להוריד את המחירים.

משה כחלון: לפני שאנחנו מסכמים, יש לך הצעה לפתרון?

אודי טמיר: אותו פתרון אליו מתייחס מר סיטרמן והגיע להסכמה עם ראש העיר והוא שייתנו לנו רישיון מפעיל.

משה כחלון: אומר לך המנכ"ל שהוא לא ייתן שני רישיונות.

אודי טמיר: מנהל הרשות אמר בהזדמנויות שונות שהוא כן ייתן.

אודי טמיר: נשאלת השאלה למה יינתן למישהו מונופול.

אודי טמיר: היום הטיסות היחידות לקריית שמונה הן טיסות שלנו.

דוד טל: רק בגלל זה שאתה ניגשת למכרז ובידיעה שיש מפעיל מנחת אחר.

אודי טמיר: עיריית קריית שמונה הציגה את הדברים כך ואמרה שניתן לקבל רישיון מפעיל נוסף.

אודי טמיר: זה המצב שהוצג על-ידי עיריית קריית שמונה.

אודי טמיר: אף אחד לא ציפה לקבל חשבונית גם על חודשים שלא טסנו בגלל המלחמה, כאשר חייבו אותנו בלמעלה ממיליון שקלים עבור כמה חודשי הטיסה האלה, עבור דברים שהתחייבו לתת לנו אותם ללא תמורה.

אודי טמיר: אף אחד לא מסוגל לטוס במחירים האלה.

ישראל חסון: אני רוצה לעזור לך אבל אתה לא תכוון אותי לאן שנוח לך אלא אנחנו נבנה ביחד את הפתרון.

ישראל חסון: לא יכול להיות שמפברואר ועד הרגע הזה שאנחנו יושבים כאן בדיון, אנחנו הולכים בזיג-זג כזה של טיעונים וטענות.

ישראל חסון: יש לי פה סיכום דיון של מנכ"ל משרד התחבורה מסוף אוגוסט, יש לי פה את תנאי המכרז וראיתי הכול.

ישראל חסון: אני אומר לך שעשיתי שיעורי בית לקראת הדיון הזה ואני אומר לך שאם חסר לך מיליון שקלים, תגיד את זה על השולחן ונגמור עניין.

ניסים מלכה: אני רוצה להבהיר בשם עיריית קריית שמונה.

ניסים מלכה: אתמול קיימנו פגישה עם ראש העיר וחד-משמעית ראש העיר ועיריית קריית שמונה מתנגדים לתת רישיון למפעיל נוסף.

ניסים מלכה: לכן גם אם יהיה מכרז חדש, זה מיותר.

יעקב כהן: למה אתם מתנגדים?

ניסים מלכה: במקום יש מפעיל והמפעיל הוא לשביעות רצון כל החברות.

אודי טמיר: לפני המכרז ואחרי המכרז עלה מחיר ההפעלה?

משה כחלון: אנחנו יושבים שעה ודנים ואתה שואל שאלה שמתאימה לתחילת הדיון.

אודי טמיר: הוא לא עונה.

משה כחלון: אין שינוי.

משה כחלון: אם היה שינוי, הוא היה עונה.

אודי טמיר: אני טוען שיש שינוי.

מתי חלפין: המכרז קובע מחיר טיסות לראש פינה ואיננו קובע מחיר טיסות לקריית שמונה.

מתי חלפין: מחיר הטיסות לקריית שמונה נגזר מעלויות ההפעלה.

מתי חלפין: נוכח החשבונית השערורייתית הזאת של מיליון שקלים שהוציאה מטיילי הגליל עבור טיסות לקריית שמונה, המחיר יהיה כפול.

משה כחלון: הוועדה קובעת כי יש להבטיח טיסות סדירות לצפון הארץ וכן קו טיסות סדיר לקריית שמונה.

משה כחלון: הוועדה סבורה כי על הממשלה לסבסד את הטסים מהצפון ואליו, כמובן את התושבים ולא את החברות.

משה כחלון: הוועדה מותחת ביקורת על משרד התחבורה כי על אף שמאז תחילת המלחמה בצפון פסקו הטיסות, לא פעל המשרד להסדרת הטיסות לצפון, למרות שהתקיימו דיונים.

משה כחלון: רק משפורסמו המודעות בעיתונים וזומן דיון בכנסת, מצא המשרד לנכון לטפל בנושא.

משה כחלון: הוועדה תובעת ממשרד התחבורה להאיץ את כל המהלכים המכרזיים להבטיח את המשך הטיסות הסדירות לצפון הארץ.

מלי סיטון: אני רוצה להדגיש נקודה מסוימת ולומר שמשרד התחבורה, מיד כאשר הופסקו הטיסות לקריית שמונה, שקד וקיים אין סוף דיונים, רובם בראשותו של המנהל הכללי, שאני מתנצלת בשמו שאינו יכול להיות כאן, כי הוא עזב אתמול לפני הצהרים ויצא לנסיעה בתפקיד בחוץ לארץ.

מלי סיטון: המשרד נדרש לסוגיה, המשרד אסף אליו הן את המפעיל והן את עיריית קריית שמונה וניסה לקיים גישור ופישור ביניהם, אולם לא צלחה דרכו.

מלי סיטון: לכן הגיע המנהל הכללי של המשרד, על דעת שר התחבורה, לפתרון שמונח לפניכם.

מלי סיטון: הפתרון אליו חתר המנכ"ל הוא שימשיכו להיות הטיסות לקריית שמונה ובהסכמת מפעיל הטיסות יהיו טיסות לראש פינה, והנוסעים שמקורם או ייעדם קריית שמונה יוסעו על-ידי המפעיל במסגרת רכב שיסיע אותם.

משה כחלון: אבל הוא לא מתקיים.

מלי סיטון: הוא מתקיים.

מלי סיטון: הטיסות מגיעות לראש פינה ויש רכב שמסיע את הנוסעים לקריית שמונה.

מלי סיטון: אני מתנצלת בשמו של המנכ"ל על שלא העביר עותק מהפנייה ליושב-ראש הוועדה, אבל אני יודעת שהוא שוחח עם חברת הכנסת נוקד ועדכן אותה בקטע הזה.

אבנר ירקוני: רק למען הפרוטוקול.

אבנר ירקוני: הוא כתב אתמול את המכתב למפעיל קריית שמונה.

אבנר ירקוני: אני רוצה להסב את תשומת לב הוועדה שהמפעיל במנחת קריית שמונה עוד לא ענה על המכתב.

לאה ורון: מי מממן את הרכב מראש פינה לקריית שמונה?

מלי סיטון: מפעיל הטיסות.

משה כחלון: אני תמה על כך שהכול נעשה אתמול.

משה כחלון: יכול להיות שזה נעשה עקב הדיון שאנחנו מקיימים כאן היום.

מלי סיטון: לא.

מלי סיטון: אני יכולה להציג ליושב-ראש הוועדה שרשרת התכתבויות שנערכה בכל החודשים האחרונים, כולל סיכומי דיון שהיו.

אליהו גבאי: דנו, כתבו ודיברו, אבל בשורה התחתונה הגענו לכאן.

אליהו גבאי: היו צריכים לגמור את הכול לפני שהגענו לכאן.

מלי סיטון: אני רק רוצה להזכיר שחילוקי הדעות הם בין מפעיל המנחת למפעיל הטיסות.

אליהו גבאי: ואיפה אתם?

אליהו גבאי: איפה משרד התחבורה?

מלי סיטון: הוויכוח הוא ויכוח מסחרי, הוויכוח הוא על עלויות כספיות, ולכן יש הסדר ביניים שהמנכ"ל הגיע אליו עם חשיבה לטווח הרחוק יותר.

משה כחלון: אנחנו ככנסת מפקחים על עבודת הממשלה, לא על עבודתו של טמיר ולא על עבודתו של המפעיל.

משה כחלון: אתם הכתובת שלנו.

משה כחלון: לכן הפניות שלנו הן אליכם ואתם צריכים לטפל בנושא.

משה כחלון: לכן הוועדה פונה אליכם, ואני חושב שזו הדרך הנכונה.

משה כחלון: אין לי יכולת חוקית לפנות לטמיר אלא לעשות זאת באמצעותך.

מלי סיטון: אין ספק.

מלי סיטון: רציתי לחדד שההתנהלות של המשרד מול כל הגורמים הרלוונטיים בסוגיה הזאת, כבר מתנהלת חודשים.

דוד טל: זו הבעיה.

אורית נוקד: הדבר החשוב הוא שהנושא הזה יוסדר.

אורית נוקד: כמציעת ההצעה אני רוצה לבקש ממך שתמחק את המשפט בו נאמרה ביקורת על משרד התחבורה שלאורך כל הדרך טיפל בנושא.

אורית נוקד: היה שם משפט שבשלו הזדעקה היועצת המשפטית של משרד התחבורה.

אורית נוקד: אני עומדת בקשר עם מנכ"ל המשרד וגם השר באופן אישי מודע לכך.

אורית נוקד: אני רוצה לבקש שתוך שבועיים נקבל מכתב ממנכ"ל משרד התחבורה – ואני מבקשת מהיועצת המשפטית של המשרד לדאוג לכך – בו הוא יודיע לנו מה קורה בתקופת המעבר.

מלי סיטון: זה כתוב בפסקה הראשונה במכתב.

אורית נוקד: אני לא קיבלתי את המכתב.

אורית נוקד: השאלה היא איך מבטיחים שתהיינה טיסות סדירות מקריית שמונה למרכז.

משה כחלון: חברת הכנסת נוקד, אני מתחתי ביקורת בשני מישורים.

משה כחלון: פעם אחת על כך שלא קיבלתי את המכתב, ועובדה שלא קיבלתי אותו, ופעם שנייה, עובדתית, שעד היום אין טיסות לקריית שמונה.

משה כחלון: אם יש לי טעות באחת העובדות, תאמרי לי ואני אתנצל.

מלי סיטון: על הפעם הראשונה אנחנו מתנצלים.

ניסים מלכה: לא נראה לי שיהיו טיסות כי אם המנכ"ל יחליט על מכרז, המפעיל יוציא צו להפסיק את זה וייכנסו לעניינים משפטיים ובינתיים לא יהיו טיסות.

משה כחלון: תודה רבה לכולם.

משה כחלון: הדיון נעול.